Transkript vum Pressebriefing nom Regierungsrot (08.10.2021)

## Intervenants

* Xavier Bettel, Premierminister, Staatsminister
* Paulette Lenert, Gesondheetsministesch
* Journalisten

## Sprooch

* Lëtzebuergesch

## Transkript

[Xavier Bettel]

Schéine gudde Mëtteg. Mir haten de Moie Regierungsrot, wou mir eng Rëtsch vu Punkten abordéiert hunn, déi Dir och wäert am Resumé erëm fannen, mee erlaabt mir datt ech wäert de Pressebriefing zentréiere op de gréissere Punkt dee mir haten iwwert Covid-Situatioun an eben déi nei Mesuren, déi mir och der Chamber wäerte proposéieren.

Mir kommen elo just aus enger Chamber-Reunioun, wou mir hinnen och matgedeelt hunn, wéi eng Propositiounen d'Regierung der Chamber wäert ënnerbreeden.

D'Infektiounszuele sinn am Moment stabel zu Lëtzebuerg, mat enger liichter Tendenz awer, déi ee constatéiert huet, no uewen.

Gëschter ware 77 Tester op 3.715 positiv hei am Land. Dat ass en "Taux de positivité" vun 2,67%.

Besonnesch an de Klinicke gesi mir eng däitlech besser Situatioun, wann een déi vergläicht mat der Situatioun déi mir d'läscht Joer kannt hunn em des Zäit.

Um Dag vun haut leie just nach 5 Patienten op der Intensivstatioun.

Mir gesinn nach ëmmer ganz däitlech, an dat ass e Constat dee net nëmmen hei gemaach gëtt, dass d'Impfung wierkt.

Déi grouss Majoritéit vun de Leit di hospitaliséiert ginn, sinn net geimpft.

De Gros vun de Leit di op der Intensivstatioun soignéiert ginn, sinn net geimpft.

An eng Majoritéit vun de Leit di infizéiert sinn, sinn och net geimpft.

Um Dag vu gëschter Owend hunn 76,9% vun de Leit eng éischt Impfung géint de Covid-19 kritt, a komplett geimpft sinn am Moment 73,8% vun de Leit.

Wann ech déi Zuelen och zitéieren, dann ass dat fir d'Populatioun selbstverständlech 12+, also bei all deene Leit di och am Moment kënne geimpft ginn.

Dat bedeit awer, wann een déi Zuele kuckt, mat 76,9, dass 23,1, dat heescht bal e Véierels vun de Leit, sech nach net impfe gelooss hunn. Ee vu véier.

Wat mir zwar nach méi Suerge mécht, ass datt ronn 17% vun de Leit iwwer 60 Joer net geimpft sinn.

Dat sinn déi Leit, déi de gréisste Risk hunn fir e méi grave Krankheetsverlaf och kënnen ze hunn, oder esou guer mat Komplikatiounen oder den Dout wann se sech mam Virus infizéieren - ganz dramatesch Folgen also kënnen hunn.

Mir hunn et an de leschte Woche schonn e puer Mol widderholl, wéi wichteg et fir all Eenzelen ass, awer och fir onst Land, en héijen Impftaux och hei am Land kënnen ze erreechen.

Mir hunn et de Leit esou einfach ewéi méiglech gemaach. Mir hu séier an onkomplizéiert Impfunge proposéiert.

Egal op oder mat Rendez-vous an der Hal Victor Hugo, am Impfbus oder och beim Dokter.

Leider huet deen Appell nëmmen ee ganzt limitéiert Resultat bewierkt, dat muss een zouginn. Ons Impfzuele stagnéieren zanter deene leschte Wochen a ginn nëmme ganz, ganz lues an d'Luucht wann ee kuckt wéini mir de leschte Point gemaach haten, d'Gesondheetsministesch wäert do méi an den Detail goen.

Mir musse wëssen, datt mat den aktuellen Zuelen, déi mir am Moment hunn, riskéiere mir an de nächste Wochen, wann do eng Hausse kënnt, e Probleem ze kréien, och an onsem Gesondheetssystem.

Dir wësst datt dat déi Prämiss ass, déi mir "dès le départ" ëmmer virun Ae gehalen hunn.

Mir wëssen nämlech dat déi nächst Méint déi sinn, wou d'Leit méi zesumme réckelen, wou se méi dobanne sinn, wou d'Leit manner dobausse sinn, a virun allem, datt net geimpfte Leit och wäerten sech dann infizéieren.

En Deel vun hinne wäert, sou wéi ech gesot hunn, e schwéiere Krankheetsverlaf hunn, wann se net geimpft, oder net ganz geimpft sinn.

A leider wäerte mir och an de nächste Wochen a Méint weider Doudesaffer da mussen zielen.

D'Impfung ass am Moment nach ëmmer deen eenzegen Auswee aus dëser sanitärer Kris, fir e Liewen ouni ze vill sanitär Moossnamen och kënnen ze hunn. Jo, d'Impfung!

Mir sinn dofir haut op e Punkt ukomm wou d'Regierung net weider nokucke kann, a mir hu mussen nei Mesuren decidéiere fir d'Wuel a Gesondheet vun eiser Bevëlkerung och ze schützen.

Dëst betrëfft virun allem d'Zesummekommen dobannen, wou ee jo och weess, an dat ass jo och bewisen, sech de Virus vill méi séier verbreet.

Dofir huet d'Regierung decidéiert de CovidCheck-Regimm z'erweideren.

De CovidCheck gëtt obligatoresch fir de ganze Banneberäich am Horeca, also an de Restauranten, an de Caféen an an den Diskoen.

Mir ginn och den Employeuren d'Méiglechkeet de CovidCheck op der Aarbechtsplaz anzeféieren.

All Betrib ass ënnerschiddlech, dofir soll all Employeur kënnen decidéieren, ob a wou hien de CovidCheck aféiert.

Et kann een de ganzen Accès op d'Aarbechtsplaz z.B. kontrolléieren, oder just z.B. verschidden Evenementer oder Reuniounen, wou een da seet, datt déi och ënnert de CovidCheck-Regimm falen.

D'Aféiere vum CovidCheck ass souwuel am Privatsecteur, sou wéi och an der "Fonction publique" méiglech.

En Employé oder en Agent, dee refuséiert sech kontrolléieren ze loossen ka natierlech net era gelooss ginn, dat gëllt och fir all aner Persoun.

Wann den Employeur dat also decidéiert, datt dat ënnert de CovidCheck-Regimm fält, an dass dann eng nei Obligatioun am Fong op der Aarbechtsplaz da gëtt, sou wéi een och aner Obligatiounen op der Aarbechtsplaz huet "en matière de sécurité", wéi z.B. d'Droe vum Helm op engem Chantier.

Souwuel am Privatsecteur, wéi och an der "Fonction publique" gëtt elo scho méiglech Sanktiounen, déi och gëlle wann een de CovidCheck dann och refuséiert.

Ech mengen awer, datt déi Leit déi sech net wëlle kontrolléiere loossen, wierklech d'Ausnam wäerte sinn.

Do wou de CovidCheck net agefouert gëtt, gëllen déi aktuell sanitär Mesure dann weider, also d'Droe vun enger Mask an och d'Anhale vun engem Sécherheetsofstand.

Fir ganz vill Leit wäert d'Aféierung vum CovidCheck op der Aarbechtsplaz also méi Fräiheete bedeiten.

Ech kann Iech soen, datt mir och ganz, ganz vill Demande kritt hunn, fir de CovidCheck anzeféieren.

A vun 2 Kategorië vu Leit: vun de Patronen, sou wéi vun de Salariéeën, vu Beamten, sou wéi vu "Responsables de service", déi gesot hunn, dass et hinne wichteg ass, datt et déi Méiglechkeet an Zukunft sollt ginn.

Jo, d'Leit wënschen sech méi Fräiheeten. Dat ass eng Realitéit. si sinn es midd, besonnesch wann se geimpft gi sinn.

A si verstinn net firwat si sech nach ëmmer u sanitär Mesure mussen halen, a Restriktiounen am Alldag hunn, obwuel si am Fong hiren Deel zur Léisung bäigedroen a sech impfe gelooss hunn.

Matt deem neie Gesetz gi mir hinnen d'Méiglechkeet eben op e méi normaalt Liewen, méi Normalitéit, och am Alldag, ob dat elo privat ass - do geet och d'Gesondheetsministesch méi wäit duerno an - sou wéi awer och op der Aarbechtsplaz, mat deem heite Regimm.

Gläichzäiteg musse mir déi néideg Precautiounen huelen, fir datt de CovidCheck sech net och als falsch Sécherheet erausstellt.

Leit, déi net geimpft oder geheelt sinn, musse wéi bis elo e negativen Test virweise kënnen.

Mir wëssen awer datt et och Abuse gi sinn, bei Auto-Tester, bei Selbsttester, déi op der Plaz och gemaach gi sinn.

Dofir wäerte mir dës Selbsttester net méi beim CovidCheck akzeptéieren.

Dat gëllt esouwuel fir de Fräizäitberäich, wéi och op der Aarbecht.

Mat Ausnam vun de Klinicken, Alters- a Fleegeheemer, a Schoulen, ginn ab dem 1. November just nach zertifiéiert Schnelltester akzeptéiert, déi vu qualifizéiertem, mdezineschem Personal duerchgefouert goufen.

Mir schafe soumat d'Méiglechkeet of, datt agreéiert Beamten Tester kënnen zertifiéieren.

D'Tester, déi d'Kanner zwee Mol an der Woch an der Schoul kënne maachen, wäerte weiderhin akzeptéiert ginn.

De CovidCheck-Regimm gëtt also méi generaliséiert an e gëtt och méi streng Wien net geimpft oder geheelt ass, muss sech ab dem 1. November reegelméisseg teste loosse fir de CovidCheck ze bestoen, an zwar op seng eegene Käschten an och ausserhalb vun der Aarbechtszäit.

Mir vergiessen awer dobäi net déi, déi sech net kënnen impfe loossen, dofir setze mir och d'Alterslimitt vum CovidCheck vu 6 op 12 Joer erop.

A Leit, déi sech aus gesondheetleche Grënn net kënnen oder däerfen impfe loossen, kréie Bonge fir sech weiderhi gratis kënnen testen ze loossen.

Mir sinn ons bewosst, datt mir mat dëse Mesuren d'Liewe vun net-geimpfte Leit manner agreabel wäerte maachen. Mee mir hu kee Choix.

Mir kënnen eis keng Iwwerlaaschtung vun onse Gesondheetssystemer leeschten.

D'Alternativ zum CovidCheck ass näischt maachen a riskéieren e Lockdown an e puer Wochen oder Méint mussen ze hunn.

Mir kënnen och net d'Fräiheete vun enger Majoritéit vun de Leit aschränken, well eng Minoritéit sech weigert vun der Léisung och Gebrauch ze maachen, déi et ons erlaabt de Virus hannert eis ze loossen.

D'Pandemie kéint zu Lëtzebuerg eriwwer sinn, wa genuch Leit sech impfe loossen.

Mir wëllen de Leit d'Méiglechkeet ginn sech op dee neie CovidCheck-Regimm ze preparéieren, dofir wäerten och déi méi streng CovidCheck-Mesure eréischt ab dem 1.November sinn, d.h. an dräi Wochen.

Mir wäerten och exzeptionell Moossnamen nach e Mol fir eng kuerz Zäit huelen an dat sinn 2 Impfzentren, déi mir wäerten opmaachen.

Dat ass mat relativ groussem Opwand verbonnen, mee et ass ons wichteg et deene Leit déi nach net geimpft sinn, et esou einfach wéi méiglech och ze maachen. An déi, déi an der Tëschenzäit sech och anescht iwwerluecht hunn, hinnen och d'Méiglechkeet ze ginn, sech esou einfach wéi méiglech an sou onkomplizéiert wéi méiglech an ouni vill Formalitéiten, dat och kënnen ze maachen.

Nieft dem Victor Hugo, deen um Lampertsbierg jo nach ëmmer funktionéiert, wäerten d'Impfzentren zu Ettelbréck an zu Esch-Belval nach e Mol fir 2 Méint, d.h. vum 16. Oktober bis de 16. Dezember och nees opgoen.

Wat erlaabt déi éischt an déi zweet Dosis och an där doter Phase kënnen ze maachen.

Wéi schonn an der Hal Victor Hugo, kënnen d'Bierger op eng onkomplizéiert Aart a Weis sech dohinner presentéiere kommen, ouni Rendez-vous fir kënnen - wann et hinne passt - geimpft ze ginn.

Fir déi, déi wëllen awer e Rendez-vous huelen, well se keng Waardezäiten och wëllen hunn an ebe méi séier wëllen duerchkommen, kënnen d'Bierger sech ab dem nächsten Dënschdeg, d.h. den 12.Oktober iwwert de Site impfen.lu och aschreiwen an dann eben och de Rendez-vous kënnen dann huelen.

Fir e Rendez-vous ze kréien, muss e Resident just seng Matricule aginn an dann eben sech déi fräi Plage an deem Impfzenter, deen dann do och proposéiert gëtt, sech dann och eraussichen.

Mir wäerten och zousätzlech Impfméiglechkeeten an deene Gemengen,wou bis elo am mannste Leit geimpft sinn, och offréieren, Do si mer och amgaangen, zesumme mat deene Gemengen ze kucken, dass do, op där Plaz, d'Leit informéiert ginn, wéini se kënne geimpft ginn, op Lokalitéiten, déi mir zesummen och mat de Gemengen amgaange si festzehalen.

Dat neit Gesetz wat mir der Chamber proposéieren, soll bis den 18.Dezember och a Kraaft bleiwen.

Ech muss Iech awer soen, a mir hoffe wierklech, an ech schléissen et och net aus, ech schléissen et wierklech net aus, datt wa mir eng positiv Entwécklung kréien, wann d'Leit all verstinn, datt mir no dru sinn, dass mer schonn éischter éischter sanitär Mesurë kënnen ofschafen.

Mir engagéieren eis och dozou, well mir behalen d'Situatioun an deenen anere Länner, wou jo och als Beispiller geholl ginn, déi mat engem méi héijen Impftaux hire Bierger scho méi Fräiheeten erméiglecht hunn, direkt am A.

A mir wëllen déi Situatioun och weider analyséieren a suivéieren.

Des Länner hunn en Taux tëschent 80 bis 85% an dat ass och deen Taux, dee mir uviséiere fir kënne méi Fräiheeten ze loossen.

Also et läit ganz bei ons.

Jiddereen huet et an der Hand sech impfen ze loossen.

Mir kënnen, an dat ass dat wat mir eis wënschen, méi Fräiheete ganz séier erëmkréien.

Mir kënnen de Virus hannert ons loossen, mir kënnen e normaalt Liewen nees esou séier wéi méiglech zeréck fannen, mee mir kënnen dat nëmme maachen, wa mir och sécher sinn, dass et net Fräiheete si just fir e puer Wochen, wou mir duerno nees nei Restriktioune mussen hunn.

Mir sinn no drun. Mir engagéieren eis, datt wa mir deen Taux erreechen, déi Mesure ,déi elo den 18.Dezember solle sinn, nees zeréckzéien.

Jiddereen, dee net geimpft ass, an ech hunn Iech d'Zuele ginn, ass en Deel fir datt mir all zesummen nees déi Fräiheeten zeréckfannen, déi mir all esou gären hunn.

Madamm Gesondheetsministesch.

[Paulette Lenert]

Jo, Merci.

Gudde Mëtteg.

Et ass entre temps offensichtlech, d'Zuele schwätze fir sech, dat wat eis am Moment als eenzeg Léisung eraus aus der Kris hëlleft ass en héijen Impftaux.

Mir gesinn dat esouwuel bei deene Länner, déi een héijen Taux hunn, déi ons och devancéiert hunn dorobber.

Mir si mëttlerweil an der Moyenne vun den EU-Staaten ukomm, mee awer och bei deene vu e niddregen Taux ass.

Et ass nach ëmmer eng Realitéit, datt wann net genuch Impfschutz do ass, datt Probleemer an de Spideeler entstinn.

Datt ganz vill Leit matenee schwéier Verleef kréien, an datt mir Situatioune kënne kréien, wéi mir se am Ufank vun der Pandemie kannt hunn.

Dat ass a bleift eng Realitéit an et gesäit een den Ënnerscheed entre-temps wierklech ganz kloer.

Et brauch ee just a Richtung vun deenen ze kucken, wou grouss Schwieregkeete sinn d'Leit zum Impfen ze kréien, an op der anerer Säit a Richtung vun deene Länner wou exzeptionell héich Impftauxe sinn, da versteet een datt et net vill aner Alternativen dozou gëtt am Moment.

Et ass och eng Tatsaach, datt deen Optimismus dee mir déi leschte Kéier haten, wou mir hei stoungen, e bëssi gebrach ginn ass.

Mir hunn deemools scho gesot: mir kënnen et packen, mir sinn net esou wäit ewech, mee leider si mir, um Stand haut, nach ëmmer zimmlech wäit ewech. Dat heescht den Ecart ass net wierklech vill méi kléng ginn.

Ech erënneren drun, mir hunn deemools op Dänemark gekuckt, déi hire "Freedom Day" grad haten, wou mir hei Annonce gemaach hunn, zu deem Zäitpunkt hate mir en Delta par Rapport zu Dänemark vun ongeféier 14%. Ma deen ass haut nach méi grouss ginn.

Mir si just schleefend viru komm. Mir sinn 1,2% méi erop gaangen, wärend si an där Zäit scho bei 94,9% leien.

Do gesäit een datt d'Tendenz eng aner ass an datt mir nach un der Iwwerzeegung musse schaffen hei am Land fir dohinner ze komme wou mir musse sinn, fir och hei kënnen opzelackeren, an och hei ons kënnen traue Mesuren iwwer Bord ze geheien.

D'Neiinfektiounen, dat schwätzt och fir sech, do sinn, wann een d'Wocherapporten iwwer di lescht Woche kuckt, all Kéiers tëschent zwee Drëttel an dräi Véierels vun de Leit sinn net geimpfte Leit.

Och dat ass kloer an däitlech: et huet ee vill méi een héije Risiko iwwerhaapt sech z'infizéieren, wann een net geimpft ass.

Wann een dat nach eng Kéier relativiséiert: dräi Véierels net Geimpfter bei den Neiinfizéierte bei enger Populatioun wou awer eng dräi Véierels vun de Leit geimpft sinn.

Dann ass dat mathematesch relativ kloer, datt déi Probabilitéit einfach ginn ass.

Déi Probabilitéit ass vill méi niddreg wann ech geimpft sinn, datt ech iwwerhaapt mech infizéieren, wéi wann ech net geimpft sinn.

An da kënnt dat dobäi wat wesentlech ass fir sech wierklech am Spidol erëm ze fanne mat engem schwéiere Verlaf.

Och do ass erëm eng Kéier d'Probabilitéit, datt wann ech et iwwerhaapt kréien, vill, vill méi niddreg, wann ech geimpft sinn, wéi wann ech net geimpft sinn.

Dat ass eng Realitéit. Mir hunn haut nach ëmmer relativ wéineg Leit an de Spideeler.

Iwwert déi lescht Woche bleift dat zimmlech konstant.

An dat sinn an der grousser Majoritéit Leit déi net geimpft sinn oder aner Probleemer hunn, datt si keng gutt Immunitéit hunn.

Dat ass eng Evidenz.

Mir gesinn et och un den Zuelen, wann een elo vergläicht z. B. d'Beleeung vun den Intensivbetter - ech huelen elo d'Beispill vun Dänemark, Schweden oder Portugal, wou e ganz héijen Impftaux ass, méi héich wéi bei eis, do gesäit een datt d'Beleeung an de Spideeler nach méi niddreg ass wéi bei eis.

Dat alles mécht säi Sënn. Et huet sech bestätegt. Dat wat een nach net genau ofgesi kann, ass wéi et sech an deenen nächste Wochen an dëse Länner wäert weisen, well déi richteg Grippenzäit eréischt kënnt, de saisonal bedéngten Ustieg vun de Neiinfektioune steet eis bevir.

A mir wëssen, dann dauert dat erëm eng Kéier eng gutt 10 Deeg bis ee gesäit ob dat eppes an de Spideeler bougéieren deet.

Mee och haut scho gesäit een den Ënnerscheed einfach ganz flagrant a ganz kloer.

Dofir och haut nach eng Kéier den Opruff: un der Offer feelt et net, mir hunn immens vill en Place.

Et huet een de Choix vum Impfstoff, mir wäerte weider aktiv bleiwe mat de Busser op Plazen, och elo am Hierscht, déi ënner Daach wäerte sinn, an de "centres commerciaux", a "zones commerciales", bei de Betriber, an de Gemengen. Et ass wierklech nach eng Kéier den Opruff: Jiddereen, fir sech selwer: loosst Iech impfen. Wann Dir nach Bedenken oder Froen hutt, zéckt net bei eis Leit ze goen. D'Ekippe sinn och do fir Är Froen ze beäntwerten.

Et ass net well Dir bei de Bus gitt, datt Dir zwangsgeimpft gitt. Dir kënnt Iech et ëmmer nach anescht iwwerleeën.

Mee d'Leit sinn och do fir Är Froen entgéint ze huelen, Är Suergen ze héieren, Iech vläicht nach déi Erklärungen ze ginn, déi iech feelen.

An och an Ärem Ëmfeld.

Ech géif och een Opruff maachen u jiddwereen a sengem Ëmfeld eng Kéier ze kucken, wien ass dann do villäicht nach net geimpft.

Mir hu gesinn, datt vill eeler Leit déi doheem wunnen, déi eleng sinn, hu vläicht net déi néideg Berodung.

Och do wier et gutt, wa jiddweree kéint eng Kéier bësse ronderëm kucken,et si bestëmmt nach Leit, déi villäicht aus verschidde Grënn, de Wee net fonnt hunn, an Dokteschpraxis oder bei den Impfbus, mee déi dat awer géife maache wann een se géif begleeden oder beroden an nach eng Kéier dorop uschwätzen.

Et ass also d'Solidaritéit déi gefrot ass. Eleng packe mir et net. Et muss e kollektiven Effort sinn.

Ech géif och nach eng Kéier gären all deene Leit Merci soen, ech weess datt dat der vu Woch zu Woch ëmmer méi ginn, déi sech eben villäicht hu missen iwwerwanne fir sech impfen ze loossen, deenen et net einfach gefall ass, denke mir och u si ...   
Et ass net fir jiddereen esou einfach ewéi fir deen aneren eng Impfung ze huelen.

Mir sinn do alleguerten ënnerschiddlech, mee leider geet et just wa mir wierklech "en bloc" e gewëssene Sockel erreechen.

Eng aner Léisung ass am Moment net an Aussiicht fir eben dësen Impftaux nach e bëssen erop ze kréien.

Ech géif dofir och nach eng Kéier déi nei Mesuren nach eng Kéier rappelléieren.

Et si verschidde Saachen, déi wäerten eréischt mat Effet op den 1. November a Kraaft trieden.

Firwat? Fir de Leit eben och nach eng Kéier eng Chance ze ginn sech impfen ze loossen.

Dee neie CovidCheck-Regimm ...wat mécht deen aus?

Dat ass am Fong de Regimm wéi mir en haut kennen, awer ouni déi Schnelltester sur place.

Mir hunn dat an enger Zäit en Place gesat fir de Leit entgéint ze kommen, wou mir och nach villäicht net grad esou vill Offer en Place haten, wou een de Leit nach Bedenkzäit ginn huet.

Mee déi Facilitéit fir och einfach e Schnelltest ze maachen, déi soll generell ewech falen.

D.h. iwwerall do am Gesetz wou de CovidCheck-Regimm virgesinn ass, wäert et ab dem 1.November dee bëssi méi strenge CovidCheck-Regimm sinn, deen u sech just nach mat deem QR-Code funktionéiert. D.h. dat si Leit déi entweder geimpft sinn, déi geheelt sinn oder getest sinn iwwert e PCR-Test oder awer en zertifiéierte Schnelltest hunn.

Och dat geet nach ëmmer, mee déi zertifiéiert Schnelltester sinn déi, déi kënne vum Gesondheets- a Fleegepersonal gemaach ginn.

Dat ass an den Apdikten oder bei anere Beruffsgruppen, déi dat kënne maachen.

Ewech fält och d'Méiglechkeet fir d'Beamten an d'Employéë fir dës Schnelltester ze zertifiéieren.

Mat enger Ausnam - mir halen eng Ausnam bäi an dat sinn déi, déi an der Schoul aktiv sinn, d.h. dat sinn déi Beamten a Fonctionnairen, déi d'Kanner testen am Kontext vun de Schnelltester, déi an der Schoul gemaach ginn.

Déi Tester, an dat ass déi eenzeg Ausnam déi do nach bleift, déi wäerten och weiderhi gülteg sinn, sou datt d'Kanner awer kënne vun deenen Tester profitéieren, wann se am CovidCheck hei am Land ënnerwee sinn.

Dann d'Obligatioun générale am Horeca-Sekteur, déi fält ganz ënnert de CovidCheck, esou wéi mir et proposéieren, och mat Effet eben ab dem 1.November.

Bon, dat just bannen - op den Terrasse bleiwen d'Bestëmmungen elo ewéi se sinn - et ass banne wou mir de gréissten Risiko och gesinn, zemools elo och an de Wanter eran.

Esou datt och do nach e bëssi Zäit bleift. Mee, wéi gesot, och do wäert dann dee Schnelltest sur Place ewech falen.

Et kommen awer nach eng Rei aner Bestëmmungen, déi net direkt, d.h. ab dem 18.Oktober, wann dat lafend Gesetz ausleeft, sollen a Kraaft trieden.

Dat ass dann nach eng Kéier, et ass scho gesot ginn, d'Obligatioun vum CovidCheck, déi elo ab 6 Joer spillt, gëtt erop gehuewen op 12 Joer.

Dat mécht et de Kanner déi ebe justement nach net kënne geimpft ginn awer méi einfach fir hei am Land um gesellschaftleche Liewe kënnen deelzehuelen.

Dat heescht d'Limitt vu 6 op 12 Joer erop.

Dat heescht ënner 12 ass kee CovidCheck iergendwou fälleg.

Dann bei de Rassemblementer proposéiere mir e klengen "Allègement" an dem Sënn, wou eise CovidCheck-Regimm sech prinzipiell ganz gutt hei zu Lëtzebuerg bewäert huet.

Mir géifen do proposéieren deen Tëschepallier dee mer hate vun 300 ze suppriméieren, dat heescht, konkret kënne bis zu 2.000 Leit un engem Event funktionéieren iwwert de CovidCheck-Regimm.   
Bis zum 1.November den aktuelle CovidCheck-Regimm, an ab dem 1.November dee bëssi méi strenge CovidCheck-Regimm, deen da muss gemellt ginn, einfach deklaréiert ginn.

An ab 2.000, an dann ouni iewescht Limitt soll et ab der Entrée en Vigueur vum Gesetz méiglech sinn mat engem "Concept sanitaire" Eventer ze maachen.

Dat hate mir elo eben ab 300, wou e speziellen "concept sanitaire" gefrot war.

An dat wäert elo mam Auslafe vum ale Gesetz an der "Entrée en vigueur" vun deenen neie Bestëmmungen, esou wéi se proposéiert sinn, méiglech sinn doriwwer eraus ze goen, ouni Limitt no uewen, d.h. ab 2.000 muss e "concept sanitaire", esou wéi mir et haut och scho kennen, bei der Direction de la Santé ugefrot an och approuvéiert ginn.

An da kann dat ouni Probleem stattfannen.

Dann och nach eng Erneierung: mir ginn ons eng legal Basis fir kënnen Impfzertifikater vun Drëttstaaten unzëerkennen.

Dat hate mir bis elo net. Mir hunn drop gewaart eigentlech datt d'EU-Kommissioun do géif Decisiounen huelen un déi mir eis géife ralliéieren. Dat hëlt ons awer e bëssi ze vill Zäit, sou datt mir proposéieren, esou wéi och eng Rei aner europäesch Länner et entre-temps gemaach hunn, eis eng Méiglechkeet ze ginn, fir sämtlech Imfpzertifikate par Rapport zu Impfstoffer déi vun der WHO provisoresch zougelooss sinn, och hei am Land dann unzëerkennen.

Dat wäert notamment eng Rei Déngschtreesen oder Business-Reese méi einfach maachen.

Dat dauert eis einfach ze laang do op eng gemeinsam Positioun ze waarden, och wa mir nach ëmmer zu deene gehéieren, déi dat befürworten, datt mir esou vill wéi méiglech sollen alignéieren an Europa, ass et leider net ëmmer esou méiglech an där Vitesse, wéi mir et eis och géife wënschen.

An dann, dat ass déi aner Neierung, ech mengen déi ass och schonn erläutert ginn, dat ass eben d'Méiglechkeet op der Aarbechtsplaz och, fir de "Chef d'entreprise" oder de "Chef d'administration" de CovidCheck-Regimm ze verlaangen. Dat muss net onbedéngt am ganze Gebai sinn.

Dat kann och "à géométrie variable" sinn.

Et kann een sech virstellen, datt ee verschidde Reuniounssäll ausweist, déi sollen ënnert de CovidCheck-Regimm falen, et kann een sech awer och virstellen, dass et de ganze Betrib ass.

Do wollte mir effektiv Flexibilitéit gi fir datt jee no Begebenheeten dat Bescht méiglecht kann en place gesat ginn.

Dat ass et mengen ech vun de Neierungen. Ech hu jo näischt vergiess dës Kéier?

[Journalistin]

Carole Schimmer vum Radio 100,7.

De Rappell fir Impfungen ab 65 Joer.

Wéi leeft dat? Hutt Dir do Echoen?

An a Frankräich, och an Däitschland, hunn se elo gesot datt - a Frankräich do maachen se dat schonn - fir Leit déi mat Janssen geimpft gi sinn, déi sollen dann och ee Rappell kréien. Déi krute jo just eng.

Do wier d'Delta-Variant jo net esou effizient.

Wéi ... Hutt Dir do eventuell eng Decisioun getraff oder ... ?

Voilà.

[Paulette Lenert]

Jo, fir déi éischt Fro: do si jo Bréiwer erausgaangen nach eng Kéier un déi ganz Populatioun iwwer 60 Joer, well dat déi sinn déi mir ganz besonnesch eben am A hunn.

Do ass et ons besonnesch wichteg datt den Impftaux héich gëtt.

Do hu mir nach keng Auswäertung. Dat dauert ëmmer bëssi ewéi d'Leit Rendez-vous huelen.

Mir wëssen och net ob si bei den Dokter ginn oder an en Impfzentrum.

Et ass elo nach ze fréi fir ze soen ob dat gefruchtet huet.

Mir erwaarden eis natierlech iwwert dee personaliséierte Courrier deen nach eng Kéier erausgaangen ass, datt déi Leit an där Alterskategorie déi nach net geimpft sinn, dach elo de Wee wäerte fannen.

An dofir och nach eng Kéier vu menger Säit den Opruff eben och un d'Ëmfeld fir do vläicht ze insistéieren datt dat net vu Muttwëll wär.

Déi aner Fro fir Janssen: effektiv ass och eisen "Conseil supérieur des maladies infectieuses" domadder befaasst.

Mir waarden do op eng Empfeelung, eng Positioun, a soubal mir déi hunn, wäerte mir kommunizéieren.

Dat ass de Fall fir bei Janssen en aneren Impfstoff nozereechen, dat ass effektiv an deem engen oder anere Land elo schonn en Place, a bei eis, wéi gesot, mir waarden do nach op en Avis vum CSMI.

[Journalistin]

Wéini kéint dee kommen?

[Paulette Lenert]

Dat kann ech Iech esou net soen. Mir loossen si do fräi a maachen hinnen och keen Drock.

Si sollen do déi Zäit huelen déi et brauch, an da waarde mir genau esou gespaant wéi Dir drop, wéi dat wäert sinn.

[Journalistin]

Dani Schumacher vum Wort.

Ech hätt e Mol eng Fro: Dir weist zu Recht op Länner wéi Portugal, Dänemark asw. hin.

Meng Fro: wat maachen déi anescht? Hutt Dir scho mat Äre Kolleegen aus deene Länner geschwat? Wat maachen déi anescht?

An dann eng Verständnisfro: wann elo an de Betriber kann de CovidCheck verlaangt ginn, wat passéiert mat deene Leit déi net wëllen?

Mussen déi dann Doheem bleiwen, wa beispillsweis de ganze Betrib am CovidCheck ass?

Wat maache mir mat deenen déi net wëllen?

[Paulette Lenert]

Majo fir déi éischt Fro: natierlech si mir am Austausch.

Grondsätzlech maachen si net vill aneres wéi mir och.

Si kommunizéieren, si setzen eng Offer en Place, et ass vill ... jo, kulturell warscheinlech bedéngt. Wéi ass d'Attitüd an engem Land par rapport zu enger Impfung?

Et muss een och soen et si verschidde Länner déi extrem uerg getraff ware vun der Kris - Dir erwäänt Portugal oder Italien. Ech mengen dat sinn natierlech Länner wou Zoustänn ware wärend der Kris - an dat net nëmmen ee Mol - déi wierklech dramatesch waren, déi do iwwer d'Telé gaange sinn an dat ass ëmmer nach eppes anescht wann dat am eegene Land ass, wéi wann dat an engem anere Land ass.

Mir kennen déi Biller och vun Triagen, déi gemaach gi sinn, vu Läichen déi sech gestapelt hunn, mee et war net bei eis an ech denke perséinlech datt dat bei verschiddene Länner sécherlech matgespillt huet, well einfach d'Dramatik eng aner awer nach war, wéi bei eis.

Obwuel ech dat och guer net wëll erofspillen, mir haten och elle Momenter hei am Land awer net an deem Ausmooss wéi anerer et kannt hunn.

An einfach villäicht och, jo, generell d'Kultur?

Ass d'Kommunikatioun anescht? Ech kann Iech net soen.

Si hunn op alle Fall kee Wonnermëttel, wou mir elo gesot hätten "ah, dat do ass eppes wat mir nach net probéiert hunn".

Mir hunn u sech déi selwecht Aktioune mat Bussen, jo, wou ee spezifesch Jonker oder Eelerer uschwätzt, mobil Testekippen, Presenz weisen.

Mir hunn näischt elo fonnt, wou mir géife soen "Voilà, dat do ass et." Soss hätte mir dat hei och schonn adaptéiert.

An déi aner Fro...entschëllegt...dat war nach eng Kéier?

[Journalistin]

Dat war déi wann de ganze Betrib am CovidCheck ass.

[Paulette Lenert]

Genau, jo.

[Journalistin]

Wat maache mir mat deenen, déi net wëllen?

[Paulette Lenert]

Jo. Do ass et ... Ganz bewosst iwwerloosse mir dat dem Aarbechtsrecht.

Et ass jo dee Moment, wou eng Verflichtung op der Aarbecht ass, ass den Arbeitnehmer un sech gehalen, sech dorunner ze orientéieren, sech dorun ze halen.

Dat muss da solutionéiert ginn iwwert de Wee vum Aarbechtsrecht.

An dat ass am Fong geholl dann d'Ermesse vum Patron fir ze gesi wéi e virgeet, esouwuel dat normaalt Aarbechtsrecht, wéi och dat am ëffentleche Secteur.

De Kontext bitt do Méiglechkeeten, et ass eigentlech net virgeschriwwe wat genee do soll gemaach ginn.

Do muss all Patron gesinn, wat ass genau d'Situatioun a wéi geet en domadder ëm.

[Journalistin]

Also "au cas par cas"?

[Paulette Lenert]

Jo, "au cas par cas".

Dat ass eng Decisioun, wou einfach eppes obligatoresch am Betrib ass, an een sech net dorun hält.

Et gëtt vill d'Beispill, ech mengen et war zitéiert ginn: wa virgeschriwwen ass datt eng Helmflicht ass am Betrib an et hält een sech net drun, da muss dat och solutionéiert ginn.

An hei ass dat d'selwecht.

[Xavier Bettel]

An dat zielt fir de Privatsecteur, wéi och fir d'Fonction publique.

[Journalistin]

Lynn Cruchten, RTL Tëlee Lëtzebuerg.

Ech knäppen nach eng Kéier un där Fro un: vu wéini un ass de CovidCheck an de Betriber méiglech an ass dann do och kee Schnelltest méi méiglech wann een dat aféiert?

[Paulette Lenert]

Also dat ass mam Akraafttriede vum neie Gesetz wäert déi Méiglechkeet bestoen, déi ass net no hannen differéiert no hannen.

Et ass jo och just eng Méiglechkeet, et ass net obligatoresch vum Gesetz hier.

An de CovidCheck-Regimm: dat wäert an enger éischter Phas dann dee si, wéi elo nach gëllt an dee verstäerkte CovidCheck-Regimm ab dem 1.November, dat ass dann deen sou wéi en iwwert d'Gesetz definéiert ass, ouni d'Schnelltester.

[Xavier Bettel]

Dat heescht Dir kënnt vun deem Moment un, wou den Text an der Chamber gestëmmt ass bis den 1.November de CovidCheck bei Iech am Betrib maachen oder an Ärer Administratioun maachen, awer nach mat der Fakultéit vum Schnelltest.

An déi fält dann den 1.November ewech, d.h. da ass just nach d'Méiglechkeet vun deem zertifiéierten an net méi vun deem Schnelltest.

[Journalistin]

Dann eng aner Fro zu de Schoulen: et ass jo, wann ech richteg au courant sinn, esou datt wann ee geimpft ass muss ee jo net direkt a Quarantän.

Et mécht een awer iergendwann en Test.

Do schéngt et wéi wann Enseignanten, déi a Kontakt mat engem Positive waren, awer nach op d'Aarbecht waren, obwuel si d'Testresultat nach net haten.

Ass dat de Fall a wat sot Dir dozou?

[Paulette Lenert]

Dat kann ech Iech elo net soen.

Do sinn ech net no genuch um Terrain vun der Educatioun drun.

Ech weess datt si hire Stufeplang hu mat deenen eenzelen Etappen.

Et geet een dovunner aus datt d'Leit sech dorunner halen.

Mee datt et bei Honnerten oder Dausende Leit och Leit gëtt, déi sech net dorun halen, ass sécher net auszeschléissen.

Mee ech kann Iech dat esou net soen. Ech hu keng Kenntnis dovunner.

[Journalistin]

Allgemeng awer och wann et elo och net just an der Schoul ass, mee och am Betrib, dat ee mat engem a Kontakt gewiescht ...

[Xavier Bettel]

De Prinzip ass jo, wann ech geimpft sinn, ginn ech net a Quarantän gesat.

[Journalistin]

An ech ka weider schaffe goen, och wann ech duerno da positiv getest gouf?

[Xavier Bettel]

Ech maachen en Test....

[Paulette Lenert]

Bei engem positiven Test gees de an Isolement.

[Xavier Bettel]

Jo, mee selwer.

[Journalistin]

Mee dertëschent net?

Bis déi Zäit bis de d'Resultat hues gees de awer villäicht nach schaffen, och wanns de geimpft bass?

An dann déi läscht Fro ...

[Xavier Bettel]

Also déi Zäite wou Honnerte vu Leit a Quarantän gesat gi sinn .... Haut mat der Impfung gesi mir jo ... et erlaabt och datt d'"Activité économique" jo weider geet.

Mir hu Betriber, wou wann ee positiv war, an engem Restaurant, da war de Restaurant zou.

Mir sinn haut an enger Situatioun, duerch d'Impfung, wou mir d'Leit net méi a Quarantän setzen.

Selbstverständlech wann ech Symptomer hunn, ass et wichteg datt ech doheem bleiwen.

Mee de Fait ass, datt Dir den Test maacht, a wann dee positiv ass, da sidd Dir net nëmmen a Quarantän, mee och an Isolatioun.

[Journalistin]

Dann déi lescht Fro: Inwiefern maachen Iech d'Ënnervariante vun der Delta-Variant elo Suergen?

[Paulette Lenert]

Nach hu mir déi hei net present.

Ech maache mir d'Suergen, da wann d'Saachen do sinn.

Mir hunn 100% Delta en Gros am Moment a hoffe mer datt näischt Neies elo optaucht. Wat soll ech Iech soen?

[Journalist]

Sinevic vum Tageblatt.

Elo wou dee méi strenge Covid-Regimm kënnt, gëtt et do och Pläng fir d'Offer un zertifiéierte Schnelltester auszebauen?

[Xavier Bettel]

Also et gi Méiglechkeeten, z.B. wann Dir e Betrib sidd oder mir hunn elo just mat der Chamber doriwwer diskutéiert, datt een z.B. ee vun den autoriséierte Leit, déi jo Schnelltester kënnen zertifiéieren, datt een deen z.B. Moies hëlt, all 2. oder 3.Dag, fir do zertifiéiert Tester ze maachen.

Mee de But ass net, datt mir där Autotester zertifiéieren. De But ass wierklech datt mir d'Leit iwwerzeegt kréien, datt d'Impfen déi eenzeg Méiglechkeet ass.

Ech weess wat et ass krank ze sinn.

Ech louch 5 Deeg am Spidol.

Ech wënsche kengem et.

An ech war ee Mol geimpft an ech wëll net wësse wat geschitt wier, wann ech iwwerhaapt net geimpft gi wier.

An dowéinst un all déi Leit déi mengen: “Cela concerne les autres, mais pas moi...."

Dat war net meng Haltung. Ech wollt geimpft ginn, mee ech konnt net éischter geimpft ginn.

Mee ech ka just jiddwerengem soen: et ass net flott de Covid ze kréien.

Ech weess datt och eng Rëtsch vu Leit keng Symptomer hunn, mee ech kann Iech awer soen...

Mir ware mat der Madamm Lenert Leit besichen, déi elo "Long Covid" hunn, déi méintlaang op der Intensivstatioun louchen, déi haut nach net normal ootme kënnen, déi haut an engem Rollstull sëtzen, An ech kéint nach esou Beispiller huelen.

An gleeft mir dowéinst, de But ass net datt mir soen, elo maache mir d'Schnelltester méi komplizéiert, mee da kucke mir eis als Betrib fir datt mir et awer méi einfach kënne kréien, fir do entgéint ze kommen.

De But ass wierklech datt mir esou vill Leit wéi méiglech kënne geimpft kréien.

An e Betrib kéint decidéieren z.B. eng Infirmière anzestellen, déi dann 2 oder 3 Mol d'Woch Schnelltester maache kéint.

Dat ass eng vun de Méiglechkeeten, mee et ass net de But.

De Fait ass, mir wëllen de Leit jo méi Fräiheete ginn, och an de Betriber, dofir de CovidCheck och am Betrib.

Den Test ass eng Garantie hautdesdaags, wann en zertifiéiert ass, dee seet datt déi Persoun och net positiv ass.

Mee de But ass datt se net nëmmen dee Moment net positiv ass, mee datt se déi gréisste Chancen huet, datt se och an Zukunft net positiv gëtt.

An dat ass d'Impfung.

[Journalist]

Dann nach eng weider Fro zum méi strenge CovidCheck-Regimm.

Goufen et do Iwwerleeungen dat och op de Sport oder Kulturberäich auszewäiten, oder bleift dat elo fir d'Éischt just op de Privatsecteur an d'Fonction publique, resp. den Horeca beschränkt?

[Paulette Lenert]

Also déi Optioun besteet jo haut schonn. Et gi vill Kultureventer déi ënnert dem CovidCheck funktionéieren.

Dat huet un sech elo grondsätzlech geännert oder wäert net ännere par Rapport zu deem wéi et haut ass.

Et gëtt jo och ganz vill genotzt. Déi Reegelen déi gëllen, wann een net de CovidCheck hëlt sinn extreem contraignant.

Ech erënneren drun: dat ass sëtzen op 2m mat Mask, esou datt eben immens vill Saache souwisou och elo schonn ënnert dem CovidCheck-Regimm funktionéieren, an ech erwaarde mir elo net, datt dat manner gëtt an Zukunft.

[Xavier Bettel]

Mee Dir kënnt z.B. e Fitness hunn, dee CovidCheck-Regimm mécht, d.h. da brauchen d'Leit net méi an de Vestiaire oder am Fitness selwer och eng Mask un ze hunn.

Mee dat ass d'Recht vum Fitnessexploitant dat och kënnen z'organiséieren. Elo schonn.

[Journalist]

Bonjour. Frédéric Lambert de l'Essentiel.

Qu'est-ce qu'on peut répondre à celles et ceux qui nous disent déjà aujourd'hui la vaccination va s'imposer et par la même occasion une société à deux vitesses ?

Qu'est-ce que vous dites à ces personnes qui déclarent encore ça aujourd'hui ?

[Xavier Bettel]

Also imposéieren ... näischt.

Et ass nach ëmmer e Choix an Dir kënnt jo PCR-Tester maache goen.

Dir kënnt zertifiéiert Schnelltester an eng Apdikt maache goen fir kënnen un engem gesellschaftleche Liewen deelzehuelen.

Et ass net datt et net geet. Et geet.

Mee ass eng Tatsaach: mat dëse Mesure maache mir d'Liewe fir déi Net-Geimpften net méi einfach.

Mee dat ass och net de But.

[Paulette Lenert]

Ech géif äntweren, wat ass d'Alternativ?

Wann een eng Wonnerléisung huet, mir sinn Demandeur.

[Xavier Bettel]

Mir verstinn, et sinn eng Rëtsch vu Leit, déi haut net wëlle geimpft ginn.

A wa se Froen hunn, mir stinn zur Verfügung. Eis Servicer stinn zur Verfügung.

Jiddereen huet Ängschten.

Ech, ganz éierlech, wéi ech geimpft gi sinn, ech sinn net Spezialist, ech hu vertraut, deene Leit, déi gesot hunn, d'EMA, eis Autoritéiten, déi gesot hunn: Hei, déi doten Impfunge kënnt Dir benotzen. Ech hunn hinne vertraut.

Et ass eng Saach vu Vertrauen, an déi, déi haut nach kee Vertrauen hunn, sollen net nëmmen hier Sourcen op Facebook, well et kritt een al Dag esou vill Saache geschéckt, wou ech Saachen héieren, dass z.B. bal 110% vun de Leit déi an de Spideeler leie geimpft waren, wat wierklech Quatsch ass, wat falsch ass, an ech mengen datt mer do gemeinsam, Dir als Press, mir als Politik, zesummen eben ze soen hunn, wann eppes falsch och publizéiert gëtt.

An ech gesinn och eng Rëtsch vu Journalisten a Medien, déi och déi Fake News denoncéieren.

An déi Leit, déi Froen hunn, solle kënne vun deene Leit, déi .... vun hirem Dokter - dat Bescht ass jo mat sengem Dokter zu schwätzen – oder eben och mat deene Servicer, déi mir och hunn, fir Äntwerten ze kréien.

Wann een onbeäntwert Froen huet, kann ech mir virstellen, datt een haut nach Zweiwel huet.

Eise But ass datt duerno d'Leit en "connaissance de cause" decidéieren: jo oder nee.

Ech ka just soen, datt déi déi am Moment am meeschte Fräiheete jo nees wëllen erëmfannen, sech séier kënne bedeelege wa mir deen Taux och erreechen.

An d.h.: wann Dir sot, déi Net-Geimpft hätte gär eng Gesellschaft - déi kréie mir elo gläich.

Déi kréie mir elo gläich, wa mir all zesummen, an net déi Geimpften an Net-Geimpften, mee mir all, eng Gesellschaft, hei zu Lëtzebuerg, wa mir deen Taux erreechen, wou et dann iwwerhaapt keng Restriktioune méi gëtt fir iwwerhaapt keen.

Dat ass dat wat mir wëllen op jidder Fall erreechen.

[Journalist]

Une dernière question sur le stock de vaccins.

Vous l'aviez dit: 20% de la population n'est pas encore vaccinée.

Vous êtes déçu de ce taux et est-ce qu'il vous reste encore beaucoup de vaccins en stock ?

[Paulette Lenert]

Also mir hu méi Impfstoff wéi mir es wäerte brauchen, dat ass kloer.

An enttäuscht? Jo, schonn. Ech wier lo méi frou gewiescht en anere Progrès hei kënnen ze vermellen, wéi deen dee mir hunn säitdeem mir eis fir d'Lescht gesinn hunn.

Bon, "ceci-dit", schaffe mir weider drun, ech mengen et huet kee Wäert sech ze lamentéieren.

Wa mir nach net do si wou mir wëlle sinn, da musse mir weider fueren.

[Xavier Bettel]

A mir hunn eis och engagéiert, mam Programm COVAX, och fir eben Impfstoffer international kënnen ze ginn am Deel vun der Kooperatiounspolitik.

An déi lescht, déi fortgaange sinn, dat war an de Cap Vert.

[Journalistin]

Carole Schimmer nach eng Kéier. Dir schwätzt vun engem Taux. Ab wéini si mir gutt?

Dir hutt virdru vun ...

[Xavier Bettel]

80 bis 85!

[Journalistin]

80 bis ..., okee.

D'Stad Esch huet ons gesot, datt si een extraen Impfzenter wéilten installéieren.

Dir hutt elo vu Belval geschwat, wéi et schéngt wosst de Buergermeeschter do net Bescheed.

Och aner Stied wéilten esou een Impfzenter asetzen.

Wësst Dir do Bescheed a wéi gitt Dir domadder ëm?

[Paulette Lenert]

Mir hunn eng ganz Campagne geplangt mat enger Rei Gemengen.

Mir fuere prioritär elo bei déi Gemengen, oder huele mer de Kontakt op, déi ënnert der Moyenne leie vum "Taux national de vaccination" fir mat hinnen ze kucken, lokal Aktiounen ze maachen.

Do wäerte lues a lues Aktioune kommen. Si kënnen awer och gären ... Et sinn awer och Gemengen déi eis spontan kontaktéieren.

Mee déi op déi mir elo zou ginn ass am Fong no enger gewësser Reiefolleg. Dat ass bedéngt duerch hiren "Taux de vaccination", deen se hunn.

Dat sinn Aarbechten déi elo lafen. Déi Leit wäerte schonn informéiert ginn.

Also ech weess datt dat leeft, datt dat d'nächst Woch lues a lues uleeft. Iwwert déi nächst Woche wäerte mir effektiv lokal méi present si mat dëse Gemengen.

[Xavier Bettel]

Den HCPN huet de Kontakt opgeholl mat deene Gemengen an do leeft och datt een een "toute-boîte" organiséiert, op verschidde Sproochen, well et ass och wichteg, datt d'Gesamtpopulatioun och concernéiert ass an datt déi Leit dann eben och d'Méiglechkeet kréie wierklech "à proximité", d.h. an der Lokalitéit, wou si och wunnen, dann ouni sech mussen anzeschreiwen asw. kënnen dann och impfen ze loossen.

Mir kucke wierklech - sou wéi ech et och scho virdru gesot hunn ... et esou einfach ewéi méiglech, esou onkomplizéiert ze maachen.

Ee Service "presque à domicile" an deem mir bei d'Leit an d'Gemeng och ginn.

A mir hoffen datt mir doduerch den Taux erreechen. De But ass datt mir wierklech bei der nächster Pressekonferenz kënne soen: "We did it!" Mir sinn iwwer 80%! Mir kënnen dëst an dat nees ewech huelen.

Et ass jo kee vun eis deen hei sech freet fir Iech ze soen, datt mir dee Covid-Regimm musse verschäerfen. Keen!

Mir hätte gehofft mir kéinten haut virun Iech stoen a soen: Mir hunn et gepackt.

Mee et ass vill ze fréi. Mir gesinn haut d'Zuele vu Better a verschidde Länner, déi nees an de Spideeler voll sinn.

Voll sinn! Ech wëll dat just soen.

An deen dee mengt datt de Covid fäerdeg wär an net méi géif ginn, deen iert sech.

[Journalistin]

De Profil vun eelere Leit, déi sech net geimpft hunn, hutt Dir do eng Studie eventuell gemaach?

Ass dat iwwerhaapt méiglech? Fir ze wëssen op si eventuell eleng liewen, keng Moyen hunn oder iwwerhaapt déi Sprooch net verstinn?

[Paulette Lenert]

Also eng detailléiert Studie net. Et sinn haaptsächlech ebe Leit, déi doheem liewen.

Dofir och wierklech déi Aktioun nach eng Kéier fir se unzeschreiwen an och eben iwwert d'Ëmfeld un d'Leit erunzekommen.

Dat ass och ee vun de Schwéierpunkte mat deenen Aktivitéiten, déi mir mat de Gemenge gemeinsam organiséiere fir ze impfen, datt een einfach lokal kuckt, wéi kënnt een un déi eenzel Kategorië vu Leit erun.

Ech mengen all Buergermeeschter kennt seng Leit a weess wéi een am Beschten u se erukënnt an do schaffe mer eben ganz gezielt och mat de Gemengen zesummen, fir do an déi doudeg Wénkele mat eranzekommen nach.

[Xavier Bettel]

Just nach fir ze komplettéieren: ech hat d'lescht Woch eng Entrevue mat der ASTI, mat der Caritas an och mam Roude Kräiz, wou mer och ebe kucken, well si och Entréeën hunn bei verschidde Kategorien, verschidden Nationalitéiten.

Fir datt si och Partner si fir d'Leit och an hire respektive Reseauen iwwerzeegt ze kréien.

[Journalistin]

Och bei de "sans papiers" ?

[Xavier Bettel]

Dat leeft jo och. Dir wësst jo, datt mir och jo schonn do geimpft hunn an ech mengen, datt mir eis do net musse schummen. Et geet drëms déi Leit, déi hei sinn och ze impfen, egal wéi ee Statut se hunn.

[Journalistin]

Wéi eng Gemenge sinn dann Är Suergekanner?

[Xavier Bettel]

Dat geet vu ganz uewe bis ganz ënnen a vu ganz riets bis ganz no lénks.

D.h. et sinn der iwwerall. Dir verstitt datt ech hei net wëll d'Gemenge stigmatiséieren fir ze soen dat do sinn déi gutt Schüler, dat doten déi schlecht Schüler.

Mir sinn a Kontakt mat de Gemengen. De But ass, datt mir mat de Buergermeeschteren déi Leit iwwerzeegt kréien.

An et sinn al Kéiers 1 oder 2%. Et ass elo keen Ënnerscheed vun 20 oder 30% tëschent de Gemengen.

Mee ech fannen elo eng Hitparade ze maache vun deenen, déi am meeschte geimpft hunn, an deenen déi am mannste geimpft hunn, am Moment net opportun an dat géif au contraire villäicht dann nach Gëft an dee ganzen Debat och bréngen.

Mee ech si frou wa mer an engem Mount kënne soen, dass 85% vun den ... vun all de Gemengen et fäerdeg bruecht hunn, dass mer op deen Taux komm sinn, deen eis erlaabt Mesuren opzehiewen.

[Paulette Lenert]

An eis Aktioune wäerte keng Geheimaktioune sinn. Justement, déi wäerten eng gewësse Publicitéit kréien, do wou Aktioune lokal geplangt sinn.

Et wäerte Flyeren erausgoen, et wäerten Aktioune gemaach ginn - dat ass de But dovunner.

[Xavier Bettel]

Merci.

Äddi.